Baithuti ba baoki ba abela boora Lehupu 
Ba Institute of Health Sciences (IHS) kwa Molepolole ba abetse lelwapa la ga Lehupu mo kgotleng ya Lekgwapheng dimpho ka Mosupologo (07/07/2014) ba sena ba go ba etela morago ga go utlwa ka seru se se neng se ba wetse sa dintsho tsa dipolao ka kgwedi ya Motsheganong monongwaga. E rile a bua mo kabong ya dimpho tseo, Motlhatlhelela dithuto tsa botsogo kwa IHS, Rre Molemisi Maruping a bolela fa ba ne ba lemoga letlhoko le le kwa godimo la diaparo mo lelwapeng ka e bile bontsi jwa dilwana bone bo fiseditswe mo matlong kwa masimo. Rre Maruping a re se, se ne sa dira gore ba batle maano a ba ka thusang boora-Lehupu ka one, mme ba tsaya tshwetso ya gore ba thuse ka diaparo. Rre Maruping a re ba ne ba bona go tshwanela gore ba ikanape ba ntshe dilwana, ba bo ba kopa le malwapa a bone go abela lelwapa leo mme ba atlega. E rile a tswa la gagwe, malomaagwe boora –Lehupu, Rre Mokhai Kae, a nesetsa mogopolo wa ba IHS pula. O lebogetse dimpho thata a bolela fa go supa gore selelo se ba neng ba se lela ba ne ba se nosi mo go sone. “Se se mpontsha gore bana ba ga rakgadi ga ba a latlhega e bile le selelo se re neng re se lela re ne re se nosi se aname le lefatshe la Botswana ka bophara,” a gatelela. O kopile ba IHS go tswelela ka tiro e ntle e. Mokhanselara wa kgaolo ya Lephaleng e e akaretsang Lekgwapheng, Rre Rex Motshweneng, o lebogetse baeteledipele le baithuti ba IHS go nna pelotlhomogi mo setshabeng.  A re tiro e ba e dirang mo setshabeng sa Molepolole e bonwa ke mang le mang ka e bile e se lantlha ba abela banni diaparo. O boletse fa ba kile ba abela bana ba dikole tse dipotlana diaparo mme a re o lebogela gore mowa wa go aba ga o ba lapise. O ba tlhomamiseditse fa Bakwena ba lemoga e bile ba rata se ba se dirang.BOKHUTLO